สรุปภาวะหุ้นน้ำมันทองคำค่าเงิน
สรุปภาวะตลาดหุ้น น้ำมัน ทองคำ และตลาดเงินต่างประเทศ
6 พ.ค. 2556

สรุปภาวะตลาดหุ้น น้ำมัน ทองคำ และตลาดเงินต่างประเทศ
ดัชนี FTSE 100 ที่ตลาดหุ้นลอนดอนปิดปรับตัวขึ้นเมื่อวันศุกร์ (3 พ.ค.) เพราะได้แรงหนุนจากตัวเลขจ้างงานและอัตราว่างงานของสหรัฐที่ออกมาดีเกินคาด รวมถึงหุ้นกลุ่มเหมืองแร่ที่พุ่งขึ้น หลังราคาโลหะพื้นฐานปรับตัวสูง          ดัชนี FTSE 100 ปิดเพิ่มขึ้น 60.75 จุด หรือ 0.9% ที่ 6,521.46 จุด ซึ่งเป็นระดับสูงสุดนับตั้งแต่วันที่ 14 มีนาคม สำหรับตลอดทั้งสัปดาห์ ดัชนีเพิ่มขึ้น 1.5% ซึ่งเป็นการเพิ่มขึ้นเป็นสัปดาห์ที่ 2 ติดต่อกัน
ดัชนีหุ้นสหรัฐปิดเพิ่มขึ้นแข็งแกร่งเมื่อวันศุกร์ (3 พ.ค.) โดยดัชนีดาวโจนส์สามารถแตะระดับ 15,000 จุดได้เป็นครั้งแรกในประวัติศาสตร์ ขณะที่ดัชนี S&amp;P 500 ปิดเหนือระดับ 1,600 เพราะได้รับแรงหนุนจากรายงานตัวเลขจ้างงานและอัตราว่างงานที่ดีเกินคาด           ดัชนีเฉลี่ยอุตสาหกรรมดาวโจนส์บวก 142.38 จุด หรือ 0.96% ปิดที่ 14,973.96 จุด ดัชนี S&amp;P 500 ปรับตัวขึ้นเหนือระดับ 1,600 เป็นครั้งแรก มาปิดที่ 1,614.42 เพิ่มขึ้น 16.83 จุด หรือ 1.05% ดัชนี Nasdaq เพิ่มขึ้น 38.01 จุด หรือ 1.14% ปิดที่ 3,378.63 จุด
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเมื่อวันศุกร์ (3 พ.ค.) เพราะได้แรงหนุนจากรายงานตัวเลขจ้างงานและอัตราว่างงานสหรัฐที่ออกมาดีเกินคาด ซึ่งนับเป็นสัญญาณบวกต่อแนวโน้มเศรษฐกิจโดยรวม รวมถึงอุปสงค์พลังงานที่คาดว่าจะเพิ่มสูงขึ้นหากเศรษฐกิจฟื้นตัวดีขึ้น          สัญญาน้ำมันดิบ WTI ส่งมอบเดือนมิ.ย.พุ่งขึ้น 1.62 ดอลลาร์ หรือ 1.72% ปิดที่ 95.61 ดอลลาร์/บาร์เรล โดยในระหว่างวันสัญญาปรับตัวขึ้นแตะระดับสูงที่ 96.04 ดอลลาร์/บาร์เรล          ส่วนสัญญาน้ำมันดิบเบรนท์ (BRENT) ส่งมอบเดือนมิ.ย.ที่ตลาดลอนดอน เพิ่มขึ้น 1.34 ดอลลาร์ หรือ 1.3% ปิดที่ 104.19 ดอลลาร์/บาร์เรล
สัญญาทองคำตลาดนิวยอร์กปิดลดลงเล็กน้อยเมื่อวันศุกร์ (3 พ.ค.) ภายหลังกระทรวงแรงงานสหรัฐเผยตัวเลขจ้างงานเพิ่มขึ้นมากกว่าที่มีการคาดการณ์กันไว้ ซึ่งข้อมูลเศรษฐกิจที่แข็งแกร่งได้ลดความน่าดึงดูดของทองคำในฐานะแหล่งลงทุนที่ปลอดภัย          สัญญาทองคำตลาด COMEX (Commodity Exchange) ส่งมอบเดือนมิ.ย.ลดลง 3.4 ดอลลาร์ หรือ 0.23% ปิดที่ 1,464.2 ดอลลาร์/ออนซ์ อย่างไรก็ดี ตลอดสัปดาห์ สัญญาทองคำเพิ่มขึ้น 0.7% เพราะได้ปัจจัยหนุนจากการที่ธนาคารกลางยุโรปมีมติลดอัตราดอกเบี้ย และจากความต้องการทองคำจริง (physical demand) ที่แข็งแกร่ง          ด้านสัญญาโลหะเงินส่งมอบเดือนก.ค.เพิ่มขึ้น 18.4 เซนต์ หรือ 0.77% ปิดที่ 24.014 ดอลลาร์/ออนซ์ และสัญญาโลหะทองแดงส่งมอบเดือนก.ค.เพิ่มขึ้น 21 เซนต์ หรือ 6.8% ปิดที่ 3.3145 ดอลลาร์/ปอนด์          สัญญาพลาตินัมส่งมอบเดือนก.ค.ปิดที่ 1,501.20 ดอลลาร์/ออนซ์ เพิ่มขึ้น 1 ดอลลาร์ และสัญญาพัลลาเดียมส่งมอบเดือนมิ.ย.ปิดที่ 693.30 ดอลลาร์/ออนซ์ ไม่เปลี่ยนแปลงจากวันก่อน
ราคาทองคำตลาดลอนดอนปิดวันทำการล่าสุด (3 พ.ค.) ที่ 1,469.25 ดอลล์/ออนซ์
สกุลเงินดอลลาร์สหรัฐแข็งค่าขึ้นเมื่อเทียบกับสกุลเงินเยน ในการซื้อขายที่ตลาดปริวรรตเงินตรานิวยอร์กเมื่อวันศุกร์ (3 พ.ค.) หลังจากที่กระทรวงพาณิชย์สหรัฐเปิดเผยตัวเลขจ้างงานและอัตราว่างงานเดือนเม.ย.ที่ดีเกินคาด ซึ่งทำให้นักลงทุนลดการถือครองสกุลเงินที่ปลอดภัย และหันไปซื้อสินทรัพย์ที่มีความเสี่ยงสูงกว่า          ดอลลาร์สหรัฐแข็งค่าขึ้นเมื่อเทียบกับเงินเยนที่ 99.03 จากระดับ 97.96 เยน เมื่อวันพฤหัสบดี, ปรับตัวขึ้นเมื่อเทียบกับฟรังค์สวิสที่ระดับ 0.9359 จากระดับ 0.9352 ฟรังค์ และขยับขึ้นเมื่อเทียบกับดอลลาร์แคนาดาที่ระดับ 1.0079 จากระดับ 1.0076 ดอลลาร์แคนาดา          ค่าเงินยูโรปรับตัวขึ้นเมื่อเทียบกับดอลลาร์สหรัฐที่ระดับ 1.3109 จากระดับ 1.3057 ดอลลาร์สหรัฐ ขณะที่เงินปอนด์เพิ่มขึ้นแตะระดับ 1.5564 ดอลลาร์สหรัฐ จากระดับ 1.5532 ดอลลาร์สหรัฐ และค่าเงินดอลลาร์ออสเตรเลียเพิ่มขึ้นแตะระดับ 1.0314 ดอลลาร์สหรัฐ จากระดับ 1.0257 ดอลลาร์สหรัฐ